b'\n_START_ARTICLE_\nMillena\n_START_SECTION_\nGeografia\n_START_PARAGRAPH_\n\xc3\x89s el poble m\xc3\xa9s alt de la Vall de Travadell. El seu terme compta amb 9,8 km\xc2\xb2 i for\xc3\xa7a paratges com la penya El Corb, Els Cauets, penya del Diable, amb pintures rupestres, la cova dels Xiulitets, la font de l\'Aueta, les serres de l\'Almudaina i la Serrella, el riu Seta, la font de Dalt, la font de Baix.\n_START_SECTION_\nHist\xc3\xb2ria\n_START_PARAGRAPH_\nLa poblaci\xc3\xb3 t\xc3\xa9 l\'origen en una masia musulmana situada als voltants de l\'hist\xc3\xb2ric castell de Travadell. Raimon de Carreras, en 1248, fou el primer cristi\xc3\xa0 a rebre terres en un intent, que comen\xc3\xa7\xc3\xa0 en 1243, de repoblar amb cristians; tanmateix la poblaci\xc3\xb3 continu\xc3\xa0 sent morisca. _NEWLINE_El seu primer senyor, en 1270, fou Roger de Ll\xc3\xbaria i a la seua mort pass\xc3\xa0 a sa muller na Saurina d\'Enten\xc3\xa7a. En 1325, per her\xc3\xa8ncia a sa filla Margarida de Ll\xc3\xbaria que marid\xc3\xa0 amb el comte de Terranova. En 1358, regnant Pere IV torna a la Corona la qual ven Billeneta a la reina Elionor. En 1361 \xc3\xa9s batle Berenguer Rocha, en 1394 \xc3\xa9s propietat de Francesc de Casa Saja, en 1409 retorna a la Corona, en 1431 Alfons el Magn\xc3\xa0nim la d\xc3\xb3na a Raimon de Perell\xc3\xb3s, en 1432 es fan reparacions en el castell i \xc3\xa9s donada pel rei a Guillem de Vich i, de seguida, torna de bell nou a la Corona, en 1455, mitjan\xc3\xa7ant permuta cau en mans de Sancho Ruiz de Lihori, vescomte de Gallando, en 1500 passa als Folch de Cardona, comtes de Guadalest, posteriorment passa a senyoriu dels marquesos d\'Ariza, que ja mantenen la jurisdicci\xc3\xb3 fins a l\'abolici\xc3\xb3 dels senyorius en el segle XIX. L\'expulsi\xc3\xb3 morisca va suposar un fort daltabaix demogr\xc3\xa0fic. Des de l\'any 1535 la seua parr\xc3\xb2quia va dependre de la de Gorga. Va pert\xc3\xa0nyer a la Governaci\xc3\xb3 de X\xc3\xa0tiva fins a 1707 i des de Felip V fins al 1833 al Corregiment d\'Alcoi.\n_START_SECTION_\nEconomia\n_START_PARAGRAPH_\nL\'economia, basada en l\'agricultura de sec\xc3\xa0, ha incidit en la regressi\xc3\xb3 de la poblaci\xc3\xb3, que ha emigrat a nuclis industrials com ara Alcoi i Cocentaina. Malgrat tot el sec\xc3\xa0 i l\'alm\xc3\xa0ssera o trull d\'oli que hi mant\xc3\xa9 la fam\xc3\xadlia Ferrando s\xc3\xb3n els \xc3\xbanics recursos econ\xc3\xb2mics del lloc. Tamb\xc3\xa9 hi ha certa activitat en l\'\xc3\xa0mbit del turisme rural.\n_START_SECTION_\nFestes\n_START_PARAGRAPH_\nEl segon diumenge de juliol s\'hi celebren les festes majors en les quals s\'encenen fogueres i es fa la "plant\xc3\xa0 del xop" que simbolitza la fecundaci\xc3\xb3 de la terra.'